Page:Ludus Coventriae (1841).djvu/315

 Primus Judeus. What thou, fela? to whom spekyst thou? Xalt thou so speke to a buschop? Thou xalt have on the cheke, I make a vow,  And ȝet therto a knok. Here he xal smyte Jhesus on the cheke.

Jhesus. Yf I have seyd amys, Therof wytnesse thou mayst bere; And yf I have seyd but weyl in this, Tho[u] dost amys me to dere!

Annas. Serys, takyth hed now to this man, That he dystroye not oure lawe; And brynge ȝe wyttnesse aȝens hym that he can, So that he may be browt of dawe. Primus doctor. Sere, this I herd hym with his owyn mowth seyn,— Brekyth down this temple without delay, And I xal settynt up ageyn As hool as it was, by the thrydde day.

Secundus doctor. ȝa, ser, and I herd hym seyn also That he was the Sone of God; And ȝet many a fole wenyth so, I durst leyn theron myn hed. ȝa! ȝa! and I herd hym preche meche thyng, And aȝens oure lawe everydel; Of wheche it were longe to make rekenyng, To tellyn alle at this seel.

Cayphas. What seyst now, Jhesus? whi answeryst not? Heryst not what is seyd aȝens the? Spek man, spek! spek, thou fop! Hast thou scorn to speke to me? Heryst not in how many thynges thei the acuse?